

# REPUBLIKA HRVATSKA

# DUBROVAČKO NERETVANSKA ŽUPANIJA

# O P Ć I N A J A N J I N A

KLASA: 400-01/25-03/11

URBROJ: 2117/06-03-25-4

Janjina, 08. svibnja 2025.

**DOKUMENTACIJA O NABAVI**

ZA PROVEDBU POSTUPKA JEDNOSTAVNE NABAVE USLUGA

Održavanje javne rasvjete u Općini Janjina

Evidencijski broj nabave: JN-3/2025

Janjina, svibanj 2025.

SADRŽAJ DOKUMENTACIJE:

1. OPĆI PODATCI

2. PODATCI O PREDMETU NABAVE

3. RAZLOZI ISKLJUČENJA PONUDITELJA

4. ODREDBE O SPOSOBNOSTI PONUDITELJA

5. ODREDBE O PONUDI

6. OSTALE ODREDBE

Prilog 1. - PONUDBENI LIST

Prilog 2. - TROŠKOVNIK

Prilog 3. – PRIJEDLOG UGOVORA

Temeljem Zakona o javnoj nabavi („Narodne novine“ br. 120/16 i br. 114/22) (dalje u tekst: ZJN 2016), a sukladno članku 12. ZJN 2016, Naručitelj nije obvezan provoditi postupke javne nabave propisane Zakonom o javnoj nabavi, obzirom na to da je procijenjena vrijednost nabave za uslugu manja od 26.540,00 eura bez PDV-a.

**1. OPĆI PODATCI**

**1.1. Podatci o naručitelju**

Naziv i sjedište Naručitelja: Općina Janjina, Janjina, Prišlići 13, 20246 Janjina, OIB: 52759181451

Telefon: 020741369, Telefax: 020741005

Adresa elektroničke pošte: janjina@janjina.hr

Internetska adresa: [www.janjina.hr](http://www.janjina.hr)

1.2. Osoba ili služba zadužena za kontakt

Ime i prezime: Ivana Brkić Javorović

Elektronička pošta: nabava.janjina@gmail.com

Komunikacija i svaka druga razmjena informacija između Naručitelja i gospodarskih subjekata može se obavljati isključivo na hrvatskom jeziku i latiničnom pismu putem elektroničke pošte navedene kontakt osobe.

1.3. Evidencijski broj nabave

JN-3/2025

**1.4. Popis gospodarskih subjekata s kojima je naručitelj u sukobu interesa ili navod da takvi subjekti ne postoje u trenutku objave dokumentacije o nabavi**

Temeljem članka 80. stavka 2. točke 2. ZJN 2016, objavljujemo da postoje gospodarski subjekti s kojima je Naručitelj u sukobu interesa u smislu članka 76. -77. ZJN 2016:

1. ANDIVA j.d.o.o., Vijenac Petrove gore 9, 31000 Osijek, OIB: 31774002546

**1.5. Vrsta postupka nabave**

Postupak jednostavne nabave temeljem članka 7. Pravilnika o jednostavnoj nabavi, Poziv objavljen na službenoj stranici Naručitelja.

**1.6. Procijenjena vrijednost nabave**

20.000,00 eura bez porez na dodanu vrijednost.

**1.7. Vrsta ugovora o nabavi**

Po provedenom postupku jednostavne nabave sklopit će se ugovor o pružanju usluga (ugovor o povjeravanju obavljanja komunalne djelatnosti održavanja javne rasvjete).

2. PODATCI O PREDMETU NABAVE

**2.1. Opis predmeta nabave**

Predmet nabave su usluge održavanja javne rasvjete prema Odluci o načinu obavljanja komunalne djelatnosti održavanja javne rasvjete. Javna rasvjeta su građevine i uređaji za rasvjetljavanje nerazvrstanih cesta, javnih prometnih površina na kojima nije dopušten promet motornim vozilima što podrazumijeva trgove, pločnike, javne prolaze, javne stube, prečace, šetališta, uređene plaže, biciklističke i pješačke staze, pothodnike, podvožnjake, nadvožnjake, mostove i tunele, ako nisu sastavni dio nerazvrstane ili druge ceste, kao i javnih cesta koje prolaze kroz naselje, javnih parkirališta, javnih zelenih površina te drugih javnih površina školskog, zdravstvenog i drugog društvenog značaja u vlasništvu Općine Janjina, kao i dekorativna i blagdanska rasvjeta.

**2.2. Količina predmeta nabave**

**Sukladno članku 4. stavak 1. točka 2. Pravilnika o dokumentaciji o nabavi te ponudi u postupcima javne nabave (NN 65/17 i 75/20), Naručitelj je u predmetnom postupku nabave, odredio predviđene (okvirne) količine predmeta nabave. Sva plaćanja imaju se izvršiti sukladno stvarno izvršenim količinama.**
**Količina predmeta nabave određene su u troškovniku koji se nalaze kao zasebni dokument odnosno prilog ovoj dokumentaciji o nabavi. Količine navedene u troškovniku koriste se za izračun ponude za postupak nabave. Ponuditelj mora ponuditi cjelokupni opseg posla koji se traži u dokumentaciji o nabavi. Ponude koje obuhvaćaju samo dio traženog opsega posla neće se razmatrati i bit će odbijene kao nevaljane. Ponuditelj je dužan ponuditi i izvršiti radove sukladno svim uvjetima navedenim u dokumentaciji o nabavi, tehničkim specifikacijama i troškovniku, važećim zakonima i pravilnicima, te pravilima struke.**

**2.3. Tehničke specifikacije**

Održavanje javne rasvjete podrazumijeva održavanje svih komponenti javne rasvjete (ormari javne rasvjete, zaštitni uređaji, upravljački uređaji, kabelska mreža, zračna mreža, temelji stupa sa sidrenim vijcima, rasvjetni stupovi sa/bez luka, razdjelnica stupa sa zaštitnim uređajem, dijelovi svjetiljke: kućište, difuzor, odsijač, prigušnica, propaljivač, kondenzator, grlo, žarulja, predspoj, LED modul itd.) kao i blagdanske rasvjete u stanju stalne ispravnosti i funkcionalne sposobnosti te uključuje:

1. **redovno održavanje** - otklanjanje kvara, popravak ili zamjena svih komponenti javne rasvjete, kao i sustava za rasvjetljavanje površina javne namjene u cilju održavanja potpune ispravnosti i funkcionalne sposobnosti, a koje su neispravne ili oštećene redovnom uporabom ili su dotrajale zbog starosti te prigodno postavljanje i demontaža blagdanske rasvjete, redoviti nadzor i obilazak te provjera općeg stanja i funkcionalnosti komponenata javne rasvjete, kao i sustava za rasvjetljavanje površina javne namjene

Usluge redovnog održavanja Ugovaratelj će izvoditi temeljem naloga, odnosno prijave kvara od strane Naručitelja (Naručitelj daje nalog za intervenciju/popravak pisanim putem, elektroničkom poštom, usmeno, telefonski ili na drugi primjereni način).

Rokovi za otklanjanje kvara kod redovnih intervencija:

- ukoliko je nekoj ulici u kvaru jedna svjetiljka, kvar mora biti otklonjen najkasnije u roku od 48 sati od zaprimanja naloga

- ukoliko je u nekoj ulici u kvaru tri ili više svjetiljki, kvar mora biti otklonjen najkasnije u roku od 24 sata od zaprimanja naloga

- postavljanje blagdanske rasvjete u roku ne duljem od 15 dana od dana zaprimanja naloga.

- isključivanje blagdanske rasvjete u roku od 24 sata od zaprimanja naloga

- demontaža blagdanske rasvjete u roku ne duljem od 10 dana od dana zaprimanja naloga.

**2**. **interventno održavanje (hitne intervencije)**

**-** hitne intervencije u otklanjanju nedostataka na poziv nadležnog općinskog tijela u radnom vremenu, izvan radnog vremena i u neradne dane bilo koje vrste,

- uklanjanje ili otklanjanje svih komponenti javne rasvjete, odnosno sustava za rasvjetljavanje površina javne namjene) koje predstavljaju neposrednu opasnost neovisno o razlozima oštećenja/uništenja (elementarna nepogoda, prometna nesreća, vandalizam, i sl.)

- servis/popravak svih komponenti javne rasvjete, odnosno sustava za rasvjetljavanje površina javne namjene, koje su oštećene/uništene neovisno o razlozima oštećenja/uništenja (elementarna nepogoda, prometna nesreća, vandalizam, i sl.)

Usluge interventnog (hitnog) održavanja Ugovaratelj će izvoditi temeljem naloga, odnosno prijave kvara od strane Naručitelja (Naručitelj daje nalog za intervenciju telefonski, elektroničkom poštom ili na drugi primjereni način) ili prijave kvara od strane hitnih službi (policija, vatrogasci, 112 i sl.)

Za potrebe zaprimanja prijava hitnih intervencija Ugovaratelj mora osigurati dežurni telefon 24 sata dnevno, za cijelo vrijeme trajanja Ugovora te broj telefona dostaviti Naručitelju u roku 2 dana od obostranog potpisa Ugovora.

Rok za odaziv na hitnu intervenciju iznosi 2 sata.

Prilikom izvođenja redovnog i interventnog održavanja, ukoliko se pojavi potreba za materijalima/uređajima/opremom koji nisu predviđena troškovnikom, isto će se smatrati izvanrednim održavanjem.

U slučaju slanja naloga e poštom, smatra se da je nalog zaprimljen kad je evidentiran na serveru odabranog ponuditelja.

Naručitelj će pisane naloge dostavljati odabranom ponuditelju elektronskim putem na mail adresu ili na drugi primjeren način.

Za svako odstupanje od pisanog naloga za početak i izvršenje rada odabrani ponuditelj mora ishoditi suglasnost (ovlaštene osobe) Naručitelja.

Odabrani ponuditelj će odmah po završetku pružanja usluge prema svakom nalogu, pisano o tome izvijestiti Naručitelja.

Ukoliko ovlaštena osoba Naručitelja utvrdi da usluga prema izdanom nalogu nije izvršena u skladu s uvjetima iz ovog Ugovora i kod kojih postoje vidljivi nedostaci, bez odgađanja će obavijestiti odabranog ponuditelja putem e pošte ili na drugi primjeren način, a odabrani ponuditelj se obvezuje iste otkloniti u primjerenom roku određenom od strane ovlaštene osobe Naručitelja, računajući od dana primitka obavijesti Naručitelja.

Odabrani ponuditelj se obvezuje, u cijelosti o svom trošku, po završetku usluge ukloniti s lokacije izvršenja usluge sav preostali materijal, opremu i sredstva za rad te u cijelosti očistiti lokaciju izvođenja radova i dovesti iste u prvobitno stanje, a na način propisan propisima o gospodarenju otpadom, Zakonom o gradnji i ostalim relevantnim zakonima i propisima.

Sukladno važećoj zakonskoj regulativi odabrani ponuditelj je u cijelosti odgovoran za gospodarenje, oporabu i/ili zbrinjavanje građevnog i EE otpada nastalog tijekom izvršavanja usluge na lokacijama izvršenja usluge, a sve sukladno propisima i zakonu koji uređuju gospodarenje otpadom, te sukladno tome mora uračunati u sve stavke troškovnika u kojima se javlja otpad svih kategorija, sve troškove koji proizlaze iz navedene obveze odabranog ponuditelja.

Radovi i usluge održavanja javne rasvjete, koji su predmet nabave, obuhvaćaju sljedeće:

- redovno održavanje, interventno održavanje (koje uključuje i hitne intervencije)

- rad djelatnika KV

- korištenje vozila (rad specijalnog vozila auto košara ili auto dizalica)

- postavljanje i priključivanje privremenih priključaka i demontaža istih

- radovi na postavljanju blagdanske rasvjete i demontaži iste (uključen prijevoz)

- uključivanje i isključivanje javne rasvjete za potrebe manifestacija

- radovi na izmještanju instalacija javne rasvjete iz trafostanica

- radovi na demontaži instalacije javne rasvjete (visilica i sl.) radi rušenja objekata i sl. i montaža na drugu poziciju

- radovi na iskopu temelja i betoniranje temelja za kandelaber, montaža

- izlazak na teren s predstavnicima Naručitelja

U sklopu interventnog održavanja predviđen je izlazak na intervenciju uslijed kvara uređaja ili opreme javne rasvjete ili izlazak na intervenciju u slučaju kvara ili štete uzrokovane vanjskim utjecajem (prometna nezgoda, kvarovi na vodovima električne struje, uzemljenjima uslijed udara groma i sl.).

**2.4. Troškovnik**

Troškovnik je nestandardizirane forme te je sastavni dio ovog Poziva za dostavu ponude. Ponuditelj je dužan ispuniti sve stavke troškovnika.

Ponuditelj je dužan ponuditi tj. upisati jedinične cijene i ukupne cijene (zaokružene na dvije decimale) za sve stavke u troškovniku.

Prilikom popunjavanja troškovnika ponuditelj izračunava ukupnu cijenu stavke kao umnožak količine stavke i jedinične cijene stavke. Jedinične cijene stavke i ukupna cijena stavke upisuju se u eurima, bez poreza na dodanu vrijednost. Ukoliko određenu stavku troškovnika ponuditelj neće naplaćivati, odnosno, ukoliko ju nudi besplatno ili je ista uračunata u cijenu neke druge stavke, ponuditelj je u troškovniku za istu stavku obvezan upisati iznos „0,00“.

Popust i svi troškovi moraju biti uračunati u ponuđenim i upisanim jediničnim cijenama u stavkama troškovnika.

Gospodarski subjekt ne smije mijenjati izvorni sadržaj troškovnika.

**2.5. Kriterij za ocjenu jednakovrijednosti predmeta nabave, ako se upućuje na marku, izvor, patent, itd**

Za sve stavke troškovnika u kojima se uz navedene tehničke specifikacije možebitno traži ili navodi marka, patent, tip ili određeno podrijetlo, ponuditelj može ponuditi „ili jednakovrijedno“ traženom ili navedenom.

Ako se u ovoj dokumentaciji ili troškovniku možebitno traži ili navodi proizvođač/marka/tip robe (proizvoda) dozvoljeno je ponuditi jednakovrijednu robu/proizvod bez obzira je li taj proizvod popraćen izrazom „ili jednakovrijedan“, pri čemu se pod jednakovrijedno podrazumijeva da proizvod ima jednake ili bolje karakteristike kao navedeni, a koje su bitne za ispunjenje predmeta nabave. Kriteriji mjerodavni za ocjenu jednakovrijednosti navedeni su u troškovniku kao minimalne tehničke karakteristike koje mora zadovoljiti jednakovrijedan proizvod.

Ovisno o radu, robi ili usluzi, kao dokument jednakovrijednosti, gospodarski subjekt mora dostaviti dokazno sredstvo o sukladnosti ponuđenog proizvoda sa zahtjevima ili kriterijima utvrđenima u troškovniku ili tehničkim specifikacijama (izvješće o testiranju od tijela za ocjenu sukladnosti ili potvrdu koju izdaje takvo tijelo, odnosno, tehničku dokumentaciju proizvođača), odnosno, ponuditelj je dužan **u ponudi** na zadovoljavajući način naručitelju dokazati, bilo kojim prikladnim sredstvom, što uključuje i sredstva dokazivanja iz članka 213. ZJN 2016, da rad, roba ili usluga koju nudi na jednakovrijedan način zadovoljavaju zahtjeve definirane tehničkim specifikacijama.

Naručitelj neće odbiti ponudu zbog toga što ponuđeni radovi, roba ili usluge nisu u skladu s tehničkim specifikacijama na koje je uputio, ako ponuditelj **u ponudi** na zadovoljavajući način naručitelju dokaže, bilo kojim prikladnim sredstvom, da rad, roba ili usluga koju nudi na jednakovrijedan način zadovoljavaju zahtjeve definirane tehničkim specifikacijama.

**2.6. Mjesto izvršenja ugovora**

Općina Janjina.

**2.7. Rok početka i završetka izvršenja ugovora**

Rok početka izvršenja ugovora je odmah nakon obostranog potpisa ugovora, a rok izvršenja ugovora je 10 mjeseci od obostranog potpisa ugovora. Odabrani ponuditelj dužan je predmetne usluge pružati tijekom cijelog roka trajanja ugovora.

3. RAZLOZI ISKLJUČENJA PONUDITELJA

3.1. Razlozi isključenja ponuditelja

Naručitelj će obvezno iz postupka nabave isključiti gospodarskog subjekta ako nije ispunio obvezu plaćanja dospjelih poreznih obveza i obveza za mirovinsko i zdravstveno osiguranje:

1. u Republici Hrvatskoj, ako ponuditelj ima poslovni nastan u Republici Hrvatskoj, ili

2. u Republici Hrvatskoj ili u državi poslovnog nastana ponuditelja, ako ponuditelj nema poslovni nastan u Republici Hrvatskoj

Iznimno, Naručitelj neće isključiti ponuditelja iz postupka nabave ako mu sukladno posebnom propisu plaćanje obveza nije dopušteno ili mu je odobrena odgoda plaćanja (primjerice u postupku predstečajne nagodbe).

Da bi dokazao nepostojanje ovog razloga za isključenje gospodarski subjekt u ponudi dostavlja:

- potvrdu Porezne uprave o stanju duga koja ne smije biti starija od 30 dana računajući od dana slanja Poziva za dostavu ponuda. Potvrda Porezne uprave može biti i u neovjerenoj preslici.

Ako se u državi poslovnog nastana ponuditelja, odnosno državi čiji je osoba državljanin ne izdaju navedeni dokumenti ili ako ne obuhvaćaju sve tražene okolnosti, oni mogu biti zamijenjeni izjavom pod prisegom ili, ako izjava pod prisegom prema pravu dotične države ne postoji, izjavom davatelja s ovjerenim potpisom kod nadležne sudske ili upravne vlasti, javnog bilježnika ili strukovnog ili trgovinskog tijela u državi poslovnog nastana ponuditelja, odnosno državi čiji je osoba državljanin.

U slučaju zajednice gospodarskih subjekata i/ili sudjelovanja podugovaratelja razloge isključenja dokazuje pojedinačno svaki član zajednice i svaki podugovaratelj.

4. ODREDBE O SPOSOBNOSTI PONUDITELJA

4.1. Sposobnost za obavljanje profesionalne djelatnosti

Gospodarski subjekt mora dokazati upis u sudski, obrtni, strukovni ili drugi odgovarajući registar u državi poslovnog nastana.

U slučaju zajednice gospodarskih subjekata sposobnost za obavljanje profesionalne djelatnosti dokazuje pojedinačno svaki član zajednice.

Da bi dokazao da posjeduje sposobnost za obavljanje profesionalne djelatnosti, odabrani ponuditelj dostavlja dokument kojim se dokazuje sposobnost – odgovarajući izvadak iz sudskog, obrtnog, strukovnog ili drugog odgovarajućeg registra koji se vodi u državi članici njegova poslovnog nastana.

Izvadak se može dostaviti u neovjerenoj preslici i ne smije biti stariji od 90 dana računajući od dana slanja poziva za dostavu ponude.

**4.2. Tehnička i stručna sposobnost i njihove minimalne razine**

Gospodarski subjekt mora dokazati da je u godini u kojoj je započeo postupak nabave i tijekom tri (3) godine koje prethode toj godini pružio najmanje jednu uslugu istu ili sličnu predmetu nabave čija vrijednost minimalno iznosi 20.000,00 eura bez PDV-a.

Vrijednost izvršene usluge iste ili slične predmetu nabave može se odnositi na jednu referenciju iz prije izvršenih ugovora, a čija vrijednost iznosi minimalno 20.000,00 eura bez PDV-a.

Vrijednost pruženih usluga može biti izražena i u stranoj valuti. Preračunavanje vrijednosti iz strane valute vršit će se sukladno srednjem tečaju HNB na dan otvaranja ponuda. Vrijednost pruženih usluga može biti izražena i u kunama. Preračunavanje vrijednosti iz kuna vršit će se sukladno fiksnom tečaju 7,53450 kuna za 1 euro.

Tehnička i stručna sposobnost gospodarskog subjekta iz ove točke se dokazuje:
- **popisom glavnih usluga** pruženih u godini u kojoj je započeo postupak nabave i tijekom tri godine koje prethode toj godini. Popis glavnih usluga mora sadržavati opis izvršene usluge, vrijednost usluge (bez PDV-a), datum izvršenja usluge te naziv druge ugovorne strane i kontakt podatke druge ugovorne strane.

5. ODREDBE O PONUDI

5.1. Sadržaj i način izrade

Ponuda mora sadržavati:

1. POPUNJENI, POTPISAN I OVJEREN PONUDBENI LIST

2. POPUNJENI TROŠKOVNIK

3. DOKUMENTE KOJIMA PONUDITELJ DOKAZUJE DA NE POSTOJE RAZLOZI ISKLJUČENJA

4. TRAŽENE DOKAZE SPOSOBNOSTI

Ponude se izrađuje na hrvatskom jeziku i latiničnom pismu.

Pri izradi ponude ponuditelj se mora pridržavati zahtjeva i uvjeta iz dokumentacije za nabavu.

Pri izradi ponude ponuditelj ne smije mijenjati i nadopunjavati tekst dokumentacije za nabavu.

Varijante ponude nisu dopuštene.

Ispravci u ponudi moraju biti izrađeni na način da su vidljivi. Ispravci moraju uz navod datuma ispravka biti potvrđeni potpisom ponuditelja.

Trošak pripreme i podnošenja ponude u cijelosti snosi ponuditelj.

5.2. Način određivanja cijene ponude

Cijena ponude izražava se u eurima.

Cijena ponude piše se brojkama.

Jedinične cijene ponude iz troškovnika ostaju nepromijenjene tijekom cijelog trajanja ugovora.

Cijenu ponude čini zbroj svih stavki bez poreza na dodanu vrijednost u kojoj moraju biti uračunati svi troškovi, popusti, opći rizici, obveze i odgovornosti koje su određene ovom dokumentacijom o nabavi.
Ponuditelji su dužni dostaviti ponudu s cijenom u eurima. Cijena se piše brojkama.
U cijenu ponude bez poreza na dodanu vrijednost moraju biti uračunati svi troškovi i popusti vezano za predmet nabave.

Ako ponuditelj nije u sustavu poreza na dodanu vrijednost ili je predmet nabave oslobođen poreza na dodanu vrijednost, u ponudbenom listu, na mjesto predviđeno za upis cijene ponude s porezom na dodanu vrijednost, upisuje se isti iznos kao što je upisan na mjestu predviđenom za upis cijene ponude bez poreza na dodanu vrijednost, a mjesto predviđeno za upis iznosa poreza na dodanu vrijednost ostavlja se prazno.
Ukoliko odabrani ponuditelj/podugovaratelj nije u sustavu PDV-a, a tijekom izvršenja ugovora uđe u sustav PDV-a, ukupno ugovorena cijena ne može se zbog toga povećati, odnosno Naručitelj ne snosi financijski teret naknadnog ulaska odabranog ponuditelja/podugovaratelja u sustav PDV-a.
Kada cijena ponude bez poreza na dodanu vrijednost izražena u troškovniku ne odgovara cijeni ponude bez poreza na dodanu vrijednost izraženoj u Ponudbenom listu, vrijedi cijena ponude bez poreza na dodanu vrijednost izražena u troškovniku.

5.3. Valuta ponude

Valuta ponude je EURO.

**5.4.Kriterij odabira ponude**

Najniža cijena.

Temeljem članka 294. stavka 2. ZJN 2016, Naručitelj uspoređuje cijene ponuda s porezom na dodanu vrijednost.

Ako su dvije ili više valjanih ponuda jednako rangirane prema kriteriju za odabir ponude, Naručitelj će odabrati ponudu koja je zaprimljena ranije.

**5.5. Jezik i pismo na kojem se izrađuje ponuda ili njezin dio**

Ponuda se zajedno s pripadajućom dokumentacijom izrađuje na hrvatskom jeziku i latiničnom pismu. Sva ostala dokumentacija koja se prilaže uz ponudu mora biti na hrvatskom jeziku. Iznimno je moguće navesti pojmove, nazive projekata ili publikacija i sl. na stranom jeziku te koristiti međunarodno priznat izričaj odnosno tzv. internacionalizme, tuđe riječi i prilagođenice.

5.6. Rok valjanost ponude

Rok valjanosti ponude je 30 dana od isteka roka za dostavu ponuda.

Ponuda obvezuje ponuditelja do isteka roka valjanosti ponude, a na zahtjev Naručitelja, ponuditelj može produžiti rok valjanosti svoje ponude.

5.7. Način dostave te datum, vrijeme i mjesto dostave i otvaranja ponuda

Ponuda se dostavlja putem elektroničke pošte na adresu nabava.janjina@gmail.com, zaključno do 14.05.2025. do 10:00 sati.

Ponuditelj može do isteka roka za dostavu ponuda dostaviti izmjenu i/ili dopunu ponude.

Izmjena i/ili dopuna ponude dostavlja se na isti način kao i osnovna ponuda s obveznom naznakom da se radi o izmjeni i/ili dopuni ponude.

Ponuditelj može do isteka roka za dostavu ponude pisanom izjavom odustati od svoje dostavljene ponude. Pisana izjava se dostavlja na isti način kao i ponuda s obveznom naznakom da se radi o odustajanju od ponude. U tom slučaju neotvorena ponuda se vraća ponuditelju.

Ponuda dostavljena nakon isteka roka za dostavu ponuda ne upisuje se u Upisnik o zaprimanju ponuda, nego se evidentira kao zakašnjela ponuda te se bez odgode, neotvorena vraća pošiljatelju.

Neće se provoditi javno otvaranje ponuda.

6. OSTALE ODREDBE

**6.1. Odredbe koje se odnose na zajednicu gospodarskih subjekta**

Više gospodarskih subjekata može se udružiti i dostaviti zajedničku ponudu, neovisno o uređenju njihova međusobnog odnosa.

Naručitelj ne zahtijeva da zajednica gospodarskih subjekata ima određeni pravni oblik u trenutku dostave ponude, ali može zahtijevati da ima određeni pravni oblik nakon sklapanja ugovora u mjeri u kojoj je to nužno za uredno izvršenje ugovora.

Naručitelj neposredno plaća svakom članu zajednice gospodarskih subjekata za onaj dio ugovora koji je on izvršio, ako zajednica gospodarskih subjekata ne odredi drugačije.

U ponudi zajednice gospodarskih subjekata mora biti navedeno koji će dio ugovora (predmet, količina, vrijednost i postotni dio) izvršavati pojedini član zajednice.

Odgovornost ponuditelja iz zajednice gospodarskih subjekata je solidarna.

*Napomena: Popunjeni ponudbeni list za zajednicu gospodarskih subjekata potpisuju svi članovi zajednice gospodarskih subjekata, u suprotnom oni članovi zajednice koji potpisuju popunjeni ponudbeni list moraju imati ovlaštenje za potpis od ostalih članova zajednice.*

**6.2. Odredbe koje se odnose na podugovaratelje**

Podugovaratelj je gospodarski subjekt koji za ugovaratelja isporučuje robu, pruža usluge ili izvodi radove koji su neposredno povezani s predmetom nabave.

Gospodarski subjekt koji namjerava dati dio ugovora o nabavi u podugovor obvezan je u ponudi:

- navesti koji dio ugovora namjerava dati u podugovor (predmet ili količina, vrijednost ili postotni udio)

- navesti podatke o podugovarateljima (naziv ili tvrtka, sjedište, OIB ili nacionalni identifikacijski broj, broj računa)

Javni naručitelj će neposredno plaćati podugovaratelju za dio ugovora koji je isti izvršio.

Ugovaratelj mora svom računu ili situaciji priložiti račune ili situacije svojih podugovaratelja koje je prethodno potvrdio.

Sudjelovanje podugovaratelja ne utječe na odgovornost ugovaratelja na izvršenje ugovora o nabavi.

Odabrani ponuditelj tijekom izvršenja ugovora može, uz prethodno odobrenje Naručitelja, promijeniti podugovaratelja za onaj dio ugovora koji je prethodno dao u podugovor ili preuzeti izvršenje dijela ugovora o nabavi koji je prethodno dao u podugovor.

Odabrani ponuditelj tijekom izvršenja ugovora može, uz prethodno odobrenje Naručitelja, uvesti jednog ili više podugovaratelja čiji ukupni dio ne smije prijeći 30% vrijednosti ugovora bez PDV-a. Uz zahtjev za promjenu ili uvođenje jednog ili više podugovaratelja odabrani ponuditelj Naručitelju mora dostaviti podatke i dokumente koji su se tražili za podugovaratelja u postupku nabave. Ukoliko se u toku izvršenja ugovora utvrdi da odabrani ponuditelj uvodi novog podugovaratelja neovisno o tome je li prethodno dao dio ugovora o nabavi u podugovor ili ne ili mijenja podugovaratelja bez odobrenja Naručitelja, Naručitelj ima pravo raskinuti ugovor.

**6.3. Jamstvo za uredno ispunjenje ugovora**

Odabrani ponuditelj se obvezuje u roku od 10 (deset) dana od dana obostranog potpisa ugovora dostaviti Naručitelju jamstvo za uredno ispunjenje ugovora, za slučaj povrede obveza iz ugovora, u visini od 10% (slovima: deset posto) vrijednosti ugovora bez PDV-a u eurima.
Jamstvo se dostavlja u obliku bjanko zadužnice koja mora biti potvrđena kod javnog bilježnika i popunjena u skladu s Pravilnikom o obliku i sadržaju bjanko zadužnice.
Rok valjanosti jamstva mora biti najmanje 30 (trideset) dana dulje od razdoblja trajanja Ugovora.
Umjesto navedenog, Ugovaratelj može dati jamstvo u vidu novčanog pologa u traženom iznosu na račun Naručitelja broj HR8524840081859900002, MODEL: HR 68, POZIV NA BROJ 7242-OIB uplatitelja, opis plaćanja – polog jamstva za uredno ispunjenje ugovora, evidencijski broj JN-3/2025.
U slučaju nedostavljanja jamstva za dobro ispunjenje ugovora nakon proteka roka od 10 (deset) dana od dana obostranog potpisa ugovora Naručitelj je ovlašten jednostrano raskinuti ugovor uz zadržavanje prava na naknadu štete.

Ukoliko dođe do povećanja cijene ugovora, odabrani ponuditelj će dostaviti dopunu jamstva ili novo jamstvo za uredno ispunjenje ugovora koje će iznositi 10% (deset posto) od novougovorene vrijednosti radova bez PDV-a. Navedeno jamstvo/dopuna jamstva bit će dostavljeno Naručitelju unutar 10 (deset) dana od povećanja ugovorne cijene, odnosno sklapanja dodatka Ugovoru.
Ukoliko dođe do promjene ugovorenog roka za izvršenje usluge, odabrani ponuditelj će dostaviti dopunu jamstva ili novo jamstvo za uredno ispunjenje ugovora s rokom važenja do najmanje 30 dana od novog ugovornog roka za izvršenje usluge, unutar 10 (deset) dana od sklapanja dodatka Ugovoru.
Neiskorišteno jamstvo Naručitelj će vratiti odabranom ponuditelju najkasnije u roku od 20 dana od dana urednog izvršenja ugovora.

U slučaju sklapanja ugovora sa zajednicom gospodarskih subjekata jamstvo za uredno ispunjenje ugovora može dostaviti bilo koji član zajednice, u cijelosti ili parcijalno s članom/vima u ukupno traženom iznosu.

**6.4. Informacije i dodatna pojašnjenja dokumentacije**

Za vrijeme roka za dostavu ponuda ponuditelji mogu zahtijevati objašnjenja i izmjene vezane za dokumentaciju o nabavi, a Naručitelj će odgovor dostaviti na isti način na koji je dostavio i poziv za dostavu ponude, objavom na službenoj stranici Naručitelja.

**6.5. Izmjena dokumentacije za nabavu**

Ako Naručitelj za vrijeme roka za dostavu ponuda mijenja dokumentaciju za nabavu osigurat će dostupnost izmjena svim zainteresiranim gospodarskim subjektima na isti način na koji je dostavio i poziv za dostavu ponude, objavom na službenoj stranici Naručitelja.

6.6. Pojašnjenje i upotpunjavanje ponuda

Ako su informacije ili dokumentacija koje je trebao dostaviti ponuditelj nepotpuni ili pogrešni ili se takvima čine ili ako nedostaju određeni dokumenti, Naručitelj može u postupku pregleda i ocjene ponuda, poštujući načela jednakog tretmana i transparentnosti, zahtijevati od ponuditelja da dopune, razjasne, upotpune ili dostave nužne informacije ili dokumentaciju u primjerenom roku ne kraćem od tri dana.

Postupanje sukladno stavku 1. ove točke ne smije dovesti do pregovaranja u vezi s kriterijem za odabir ponude ili ponuđenim predmetom nabave.

Ponudbeni list i troškovnik ne smatraju se određenim dokumentima koji nedostaju u smislu ove točke dokumentacije te Naručitelj ne smije zatražiti ponuditelja da iste dostavi tijekom pregleda i ocjene ponuda.

**6.7. Računska kontrola ponuda**

Naručitelj je obvezan provjeriti računsku ispravnost ponude. Ukoliko Naručitelj prilikom pregleda ponuda utvrdi računsku pogrešku, Naručitelj će ispraviti računsku pogrešku i o tome odmah obavijestiti ponuditelja čija je ponuda ispravljena te će od ponuditelja zatražiti da

u roku 2 (dva) dana od dana primitka obavijesti potvrdi prihvaćanje ispravke računske pogreške. Ispravci se u ponudi jasno naznačuju.

Naručitelj je obvezan na osnovi rezultata i pregleda ocjena ponuda odbiti ponudu za koju ponuditelj nije prihvatio ispravak računske pogreške.

6.8. Provjera ponuditelja

Nakon rangiranja ponuda prema kriteriju za odabir ponude, a prije donošenja odluke o odabiru, Naručitelj može od najpovoljnijeg ponuditelja s kojim namjerava sklopiti ugovor o nabavi zatražiti dostavu izvornika ili ovjerenih preslika.

Za potrebe dostavljanja dokumenata daje se primjereni rok od 2 (dva) dana od dana dostave zahtjeva.

Izvornici ili ovjerene preslike dokumenata ne moraju odgovarati prethodno dostavljenim neovjerenim preslikama dokumenata, primjerice u pogledu datuma izdavanja, odnosno starosti, ali njima gospodarski subjekt mora dokazati da i dalje ispunjava uvjete koje je Naručitelj odredio u postupku nabave.

Ako najpovoljniji gospodarski subjekt u ostavljenom roku ne dostavi sve tražene izvornike ili ovjerene preslike dokumenata, i/ili ne dokaže da i dalje ispunjava određene uvjete, Naručitelj će odbiti njegovu ponudu.

6.9. Razlozi za isključenje ponude

Naručitelj će isključiti ponuditelja:

- ukoliko ne dokaže da ne postoje razlozi isključenja propisani točkom 3.1. ove dokumentacije o nabavi.

6.10. Razlozi za odbijanje ponude

Javni naručitelj obvezan je odbiti ponudu za koju, na temelju rezultata pregleda i ocjene ponuda utvrdi da je nepravilna, neprikladna ili neprihvatljiva te na temelju kriterija za odabir ponude odabire ponudu ponuditelja koji je podnio ekonomski najpovoljniju ponudu.

Javni naručitelj može odbiti ponudu čija je cijena iznad procijenjene vrijednosti nabave, kada je cijena ponude jedini kriterij za odabir ponude, osim ako Naručitelj ima ili će imati osigurana dodatna novčana sredstva.

Javni naručitelj u postupku jednostavne nabave obvezan je odbiti ponudu ponuditelja koji je podnio ekonomski najpovoljniju ponudu ako utvrdi da je cijena te ponude jednaka ili veća od pragova za provedbu postupka javne nabave.

Nepravilna ponuda je svaka ponuda koja nije sukladna dokumentaciji o nabavi, ili je primljena izvan roka za dostavu ponuda, ili postoje dokazi o tajnom sporazumu ili korupciji, ili nije rezultat tržišnog natjecanja, ili je naručitelj utvrdio da je izuzetno niska, ili ponuda ponuditelja koji nije prihvatio ispravak računske pogreške.

Neprihvatljiva ponuda je svaka ponuda čija cijena prelazi planirana, odnosno osigurana novčana sredstva naručitelja za nabavu ili ponuda ponuditelja koji ne ispunjava kriterije za kvalitativni odabir gospodarskog subjekta.

Neprikladna ponuda je svaka ponuda koja nije relevantna za ugovor o nabavi jer bez značajnih izmjena ne može zadovoljiti potrebe i zahtjeve naručitelja propisane dokumentacijom o nabavi.

6.11. Razlozi za poništenje postupka

Naručitelj će na osnovi rezultata pregleda i ocjene ponuda donijeti odluku o poništenju postupka:

- ako u roku za dostavu ponuda ne pristigne niti jedna ponuda,

- ako se nakon pregleda i ocjene ponuda utvrdi da niti jedna ponuda ne udovoljava svim traženim uvjetima nabave,

- ako se izmijene ili postanu poznate okolnosti zbog kojih ne bi došlo do pokretanja postupka jednostavne nabave ili zbog kojih bi došlo do provođenja sadržajno znatno drugačijeg postupka nabave da su bile poznate prije pokretanja postupka,

- ako je cijena najpovoljnije ponude veća od procijenjene vrijednosti, osim ako Naručitelj ima ili će imati osigurana dodatna novčana sredstva, pod uvjetom da cijena ponude ne prelazi prag za provedbu postupka javne nabave.

6.12. Donošenje odluke o odabiru ili poništenju

Naručitelj će odluku o odabiru ili poništenju donijeti najkasnije u roku 8 dana od dana isteka roka za dostavu ponuda, a objaviti će se na isti način kao i poziv za dostavu ponuda, odnosno slanjem Odluke pozvanom ponuditelju.

Istekom dana objave smatra se da je odluka dostavljena svim ponuditeljima.

Na odluku o odabiru ili poništenju žalba nije dopuštena.

6.13. Rok, način i uvjeti plaćanja

Predujam je isključen kao i traženje od Naručitelja sredstava osiguranja plaćanja.

Odabrani ponuditelj će evidentirati stvarnu količinu izvršenih usluga i ispostaviti račun za izvršene usluge u prethodnom mjesecu. Naručitelj će izvršene usluge platiti temeljem ispostavljenih mjesečnih računa najkasnije u roku do 30 (trideset) dana od dana zaprimanja e-računa.

Naručitelj će platiti račun za isporučenu uslugu najkasnije u roku od 30 dana od dana zaprimanja računa.

Odabrani ponuditelj je obavezan izdati, a Naručitelj zaprimati i obrađivati te izvršiti plaćanje isključivo elektroničkih računa i pratećih isprava izdanih sukladno europskoj normi u zakonski propisanom, strukturiranom formatu, a sve sukladno Zakonu o elektroničkom izdavanju računa u javnoj nabavi (NN 94/18).

Naručitelj ima pravo prigovora na račun ako utvrdi nepravilnosti te pozvati odabranog ponuditelja da uočene nepravilnosti otkloni i objasni. U tom slučaju rok plaćanja počinje teći od dana kada je Naručitelj zaprimio pisano objašnjenje s otklonjenim uočenim nepravilnostima.

6.14. Izmjene ugovora

Naručitelj smije izmijeniti ugovor o nabavi tijekom njegova trajanja bez provođenja novog postupka nabave, na odgovarajući način u skladu s odredbama članaka 315.-320. ZJN 2016.

6.15. Prijedlog ugovora

Prijedlog Ugovora je sastavni dio dokumentacije o nabavi (Prilog 3.).

Nakon provedenog postupka stječu se uvjeti za sklapanje Ugovora.

Pod pojmom "ZJN 2016" u smislu  Ugovora smatra se Zakon o javnoj nabavi (Narodne novine br. 120/16 i 114/22).

Pod pojmom "dani" u smislu  Ugovora smatraju se kalendarski dani.

Odabrani ponuditelj potpisom Ugovora potvrđuje da su mu poznati svi uvjeti za pružanje usluga, uvjeti pristupa predmetu nabave.

Dostavom ponude smatrati će se da je gospodarski subjekt upoznat sa svim odredbama iz prijedloga Ugovora, da ih prihvaća u cijelosti i da će postupati u skladu s tim odredbama.

Ponuditelji nisu obvezni dostaviti prijedlog Ugovora u sklopu svoje ponude.

Ugovorne strane su dužne potpisati ugovor u roku od 10 (deset) dana od dana dostave odluke o odabiru. U slučaju da odabrani ponuditelj ne ispuni navedenu obvezu, Naručitelj će smatrati kako je ponuditelj odbio potpisati ugovor i da je odustao od svoje ponude te će izvršiti novo rangiranje ponuda prema kriteriju za odabir ne uzimajući u obzir ponudu odabranog ponuditelja te donijeti odluku o odabiru nove najpovoljnije ponude ili ako postoje razlozi poništiti postupak nabave.